Doiteronomio 15 | Beibele Inthaneteng | Phetolelo ya Lefase le Lefsa
15 “Bofelong bja ngwaga o mongwe le o mongwe wa bošupa o lokolle motho molatong.
2 Mokgwa wa go lokolla šo:+ moadimiši yo mongwe le yo mongwe o tla lokolla wa gabo molatong wo a o dirilego. A se ke a gapeletša wa gabo goba ngwanabo gore a mo lefe,+ ka gobane go lokollwa moo go direlwa go godiša Jehofa.+
3 Motho o šele+ yena o ka mo gapeletša gore a go lefe; eupša anke seatla sa gago se lokolle selo le ge e le sefe sa gago seo se swerwego ke ngwaneno.
4 Feela ga gwa swanela go ba le modiidi mo go wena, ka gobane Jehofa o tla go šegofatša+ nageng yeo yena Jehofa Modimo wa gago a go neago yona e le bohwa gore o e tšee e be ya gago,+
5 ge feela o ka theetša lentšu la Jehofa Modimo wa gago gore o ele hloko go phetha ditaelo tše ka moka tšeo ke go laelago tšona lehono.+
6 Ka gobane Jehofa Modimo wa gago o tla go šegofatša feela bjalo ka ge a go holofeditše, gomme wena o tla adima+ ditšhaba tše dintši mola e le gore o ka se adingwe; o tla buša ditšhaba tše dintši mola e le gore tšona di ka se go buše.+
7 “Ge e ba yo mongwe wa bana beno a ka diila mo go wena go e mengwe ya metse ya geno, nageng ya geno yeo Jehofa Modimo wa gago a go neago yona, gona o se ke wa thatafiša pelo ya gago goba wa tima ngwaneno yo a diilago.+
8 O mo nee ka seatla se se bulegilego+ gomme o mo adime go ya ka bontši bjoo a bo nyakago, e lego seo a se hlokago.
9 Itlhokomele e le gore pelong ya gago go se be le mantšu a lenyatšo,+ wa re: ‘Ngwaga wa bošupa, e lego ngwaga wa go lokolla o batametše.’+ Ke moka leihlo la gago la tima ngwaneno yo a diilago,+ wa se mo nee selo, ke moka yena a goeletša Jehofa ka baka la gago,+ gomme seo ya ba gore wena o dirile sebe.+
10 O mo nee+ gomme pelo ya gago e se ke ya mo nea ka go timana, ka gobane Jehofa Modimo wa gago o tla go šegofatša medirong ya gago ka moka le boitekong bjohle bja gago.+
11 Gobane mo nageng go ka se tsoge gwa hlokega modiidi.+ Ke ka baka leo ke go laelago ke re: ‘O bule seatla sa gago o nee ngwaneno yo a hlakago le yo a diilago mo nageng ya geno.’+
12 “Ge e ba o ka rekišetšwa ngwaneno yo e lego monna wa Moheberu goba mosadi wa Moheberu,+ ke moka a go hlankela nywaga e tshelelago, gona ngwageng wa bošupa o mo lokolle.+
13 Ge o ka mo lokolla, o se ke wa mo tlogela a sepela a lekeleditše diatla.+
14 O mo topele se sengwe mohlapeng wa gago wa dihuswane, seboeng sa gago le segatelong sa gago sa makhura le sa morara. O mo nee feela bjalo ka ge Jehofa Modimo wa gago a go šegofaditše.+
15 O gopole gore o be o le lekgoba nageng ya Egipita gomme Jehofa Modimo wa gago a go lokolla.+ Ke ka baka leo lehono ke go laelago dilo tše.
16 “E tla re ge a ka re go wena: ‘Nka se go tlogele,’ e le ka baka la ge a rata wena le ba lapa la gago, ka ge dilo di mo sepelela gabotse ge a dutše le wena,+
17 gona wena o mo emiše go bapa le lebati gomme o tšee nalete o mo phule tsebe, e be lekgoba la gago go iša mehleng ya neng le neng.+ Lekgoba la gago la mosadi le lona o le dire ka mokgwa woo.
18 Go se ke gwa ba thata mahlong a gago ge o mo tlogela gore a sepele a lokologe;+ ka gobane o go hlanketše nywaga e tshelelago ka tekanyo e lego gabedi ya mothwalwa,+ e bile Jehofa Modimo wa gago o go šegofaditše dilong tšohle tšeo o bego o di dira.+
19 “Leitšibulo le lengwe le le lengwe le letona leo le tlago go tswalwa mohlapeng wa gago wa dikgomo le wa dihuswane o le kgethagaletše Jehofa Modimo wa gago.+ O se ke wa šoma mošomo le ge e le ofe ka leitšibulo la poo ya gago goba wa kota leitšibulo la dihuswane tša gago.+
20 O le jele pele ga Jehofa Modimo wa gago ngwageng o mongwe le o mongwe lefelong leo Jehofa a tlago go le kgetha,+ le jewe ke wena le ba lapa la gago.
21 Ge go ka hwetšagala le na le bosodi, le hlotša goba le foufetše, le solega kudu ka tsela le ge e le efe, gona o se ke wa direla Jehofa Modimo wa gago sehlabelo ka lona.+
22 O le jele ka gare ga dikgoro tša gago, le jewe ke yo a sa hlwekago le yo a hlwekilego,+ go etša ge o eja nama ya tshepe le ya kgama.+
23 Feela madi a lona o se ke wa a ja.+ O a tšhollele fase bjalo ka meetse.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D5%26Chapter%3D15%26wtlocale%3DSE%26srcid=share⊂ject=Bala Beibele Inthaneteng